Ahmadboydan jabrlanganlar soni va yetkazilgan zarar miqdori ma’lum qilindi

Xalq orasida Ahmadboy nomi bilan mashhur bo‘lgan Ahmadjon Tursunboyevdan jabr ko‘rganlar soni va u tomonidan fuqarolarga yetkazilgan zarar miqdori ma’lum bo‘ldi. Bu haqda 17-dekabr, seshanba kuni Axborot va ommaviy kommunikatsiyalar agentligida Majburiy ijro byurosining navbatdagi matbuot anjumanida ma’lum qilindi, deya xabar bermoqda “Daryo” muxbiri Mirolim Isajonov.

 Bekzod Mengliyev
Tadbirda ta’kidlanishicha, hozirda ushbu ijro hujjatiga ko‘ra, Ahmadjon Tursunboyevdan jarblangan 11 710 nafar fuqaroga tergov organlari tomonidan xatlangan mablag‘lar, 29 turdagi ko‘chmas mulk, 8 turdagi avtotransport vositasi va zargarlik buyumlarini yetkazilgan qarzdorlik evaziga qaytarish choralari ko‘rilyapti.
2016-yilda xatlangan mazkur mulklarni bugungi kundagi bozor narxi bo‘yicha qayta baholatish maqsadida baholovchi tashkilotlarga murojaat qilingan. Ayrim mol-mulklar esa allaqachon baholangan va auksion savdolariga chiqarilgan. Qolgan buyumlarning ham baholash xulosasi olingach, tegishli tartibda auksionga qo‘yilishi rejalashtirilgan.
“Ahmadjon Tursunboyevga chuv tushgan fuqarolarning mablag‘lari qonun tartibida qaytariladi. 12 ming nafarga yaqin odamning ro‘yxatini shakllantirganmiz. Ayni paytda bu bo‘yicha alohida dastur yaratyapmiz. Bu dasturda inson faktori aralashmaydi. Dastur bo‘yicha Ahmadjon Tursunboyevga berilgan mablag‘larga qarab, muntanosib ravishda har biri fuqaroga taqsimlanadi. So‘ngra tegishli tartibda fuqarolarning plastik kartalariga pullar o‘tkazib beriladi. Hozir bizga murojaat qilayotganlarning aksariyatida plastik karta yo‘qligi bois banklar bilan kelishgan holda fuqarolarga qulaylik yaratish maqsadida plastik kartalarni bepul ochib berish choralarini ko‘ryapmiz. 920 nafar fuqaro uchun bankka plastik karta buyurtma qilganmiz.
Bundan tashqari har bir fuqaro bilan individual suhbatlar o‘tkazilyapti. Plastik kartalari mavjudlarning hisob raqamlarini yozib olib, arizalarini qabul qilmoqdamiz. Tez kunlarda pul mablag‘larining kelib tushishi yakuniga yetsa, uch kun muddatda mablag‘larni taqsimlaymiz. Murojaatlar hozir davom etyapti, arizalar qabuli ham to‘xtagani yo‘q”, — dedi MIBning Toshkent viloyati boshqarmasi boshlig‘i o‘rinbosari Bekzod Mengliyev.
MIB rasmiysining ma’lum qilishicha, Ahmadjon Tursunboyevga fuqarolar tomonidan berilgan pullar va mol-mulklarning umumiy qiymati 386 milliard so‘mni tashkil etmoqda.

Ahmadboy ishi bo‘yicha uchinchi sud ishi hukmi e’lon qilindi
Ahmadboy: “Pulning hammasi talon-toroj bo‘lib ketgan”
Ahmadboy: Odamlar xudodan qo‘rqsin. Ular pulni o‘z xohishi bilan olib kelgan, hech kim majburlamagan (video)
Video: Chinozlik Ahmadboyning suddagi so‘nggi so‘zi